જયંતીએ ચારેય સ્થાનિક દૈનિકનાં પાનાં ઉથલાવ્યાં. એ બધામાં ‘મેરઠ મોર્નિંગ સ્ટાર’ દૈનિક એણે પસંદ કર્યું. એમાં સ્થાનિક ગુનાખોરીના અને નાના નાના સમાચાર વિશે પણ વિગતવાર માહિતી હતી. ફલાણી શેરીમાં રહેતા ઢીંકણા ભાઇને ગાયે શીંગડું માર્યું એવા સમાચાર બીજા કોઇ અખબારમાં નહોતા. હરિપ્રસાદ મિશ્રા મર્ડર કેસ વિશેની વધુમાં વધુ માહિતી આ મેરઠ મોર્નિંગ સ્ટારમાંથી જ મળશે એવી જયંતીને ખાતરી થઇ ગઇ.